ועדת הפנים והגנת הסביבה, כנסת 19, פרוטוקול מספר 280, 2014-05-19 12:00

מירי רגב: שלום לכולם, בוקר טוב.

מירי רגב: אני פותחת את ישיבת ועדת הפנים והגנת הסביבה לדיון בהצעת החוק הפרטית של חבר הכנסת מנחם אליעזר מוזס בסוגיית בחירת ראש הרשות וסגניו וכהונתם (תיקון – חובת מגורים כתנאי להתמודדות לראש רשות).

מירי רגב: אנחנו בהכנה לקריאה הראשונה.

מירי רגב: קודם כול, אני חושבת שזאת הצעת חוק טובה, חבר הכנסת מוזס, הצעת חוק ראויה.

מנחם אליעזר מוזס: על מנת שהמועמד לראשות העיר יכיר מה קורה בעיר.

דוד אזולאי: אני חייב להגיד לך שיש פה "תוכנית כבקשתך", כי אני זוכר הצעת חוק אחרת, שאמרה שכל מי שירצה יוכל להתמודד ובלבד שיעביר את הכתובת שלו תקופה מסוימת לפני הבחירות.

דוד אזולאי: גלעד קרן הזכיר לי את זה.

דוד אזולאי: עשינו את זה אז בוועדה, ואז קיצרנו את התקופה.

<גלעד קרן: זה לגבי בוחרים שהצביעו ברשות מקומית מסוימת ורוצים להצביע ברשות מקומית אחרת.

דוד אזולאי: והם יוכלו גם להתמודד.

<גלעד קרן: נכון, אבל אז זה הוגבל ל-12 חודשים.

דוד אזולאי: נאמר שמיידית, אחרי תקופה קצרה הוא יוכל להתמודד לראשות העיר או על חברות במועצה.

דוד אזולאי: תבדוק את זה.

מירי רגב: אני מבקשת מן הרב מוזס להציג את הצעת החוק שלו.

מירי רגב: לאחר מכן אני רוצה לשמוע את התייחסות משרד הפנים ומשרד המשפטים להצעה, התייחסות היועץ המשפטי של הוועדה ואז נביא אותה להצבעה.

מנחם אליעזר מוזס: ובכן, הצעת החוק שלי היא כדלקמן: סעיף 1 – תיקון סעיף 4 לחוק העיקרי "בחוק הרשויות המקומיות (בחירת ראש הרשות וסגניו וכהונתם), התשל"ה-1975 (להלן – החוק העיקרי), בסעיף 4(ב), בסופו יבוא "ובלבד שמקום מגוריו הקבוע בששת החודשים שקדמו ליום הגשת רשימות המועמדים למועצה הוא בתחום אותה רשות מקומית.

מנחם אליעזר מוזס: סעיף 2 – תיקון חוק המועצות האזוריות (בחירת ראש המועצה) בחוק המועצות האזוריות (בחירת ראש המועצה), התשמ"ח-1988, בסעיף 4(ב), בסופו יבוא "ובלבד שמקום מגוריו הקבוע בששת החודשים שקדמו ליום הגשת רשימת המועמדים למועצה הוא בתחום אותה מועצה אזורית.

מנחם אליעזר מוזס: "" זאת אומרת, הוסיפו גם מועצות אזוריות.

<גלעד קרן: זה הצעה שלנו.

מירי רגב: זה הצעה של הוועדה.

מירי רגב: אם כבר עושים דבר אחד, אנחנו מרחיבים את זה.

מנחם אליעזר מוזס: יפה מאוד.

מירי רגב: קודם כול תסביר מהותית את הצעת החוק שלך.

מנחם אליעזר מוזס: מכיוון שהבחירות אצלנו הן לאו דווקא מקצועיות אלא גם פוליטיות, או פוליטיות וגם מקצועיות, אז "מצניחים" מועמד אפילו שבוע או 20 ימים או 30 ימים לפני הבחירות ואז בא מועמד ואומר: "את המבנה ההוא אני אדאג שלא יהרסו, אל תדאגו, תצביעו עבורי".

מנחם אליעזר מוזס: יש לזה היסטוריה.

מנחם אליעזר מוזס: אני מתאר מקרה שכאשר אותו אדם דיבר הוא לא ידע שכבר מזמן הרסו את הבניין הזה.

מנחם אליעזר מוזס: אני חושב שצריך לקבוע שמועמד לראש רשות מקומית יגור לפחות חצי שנה קודם לבחירות באותו יישוב, וגם הסגנים, ושילמדו מה קורה באותה עיר.

מנחם אליעזר מוזס: שלא "יצניחו" אנשים, פתאום בגלל כל מיני קוניוקטורות פוליטיות "יצניחו" אנשים.

דוד אזולאי: אתה מדבר גם על ראש רשות מקומית או רק על סגנים?

<גלעד קרן: רק על מועמד לראש רשות מקומית.

מירי רגב: וגם סגן.

מנחם אליעזר מוזס: "ראש הרשות וסגניו וכהונתם".

דוד אזולאי: סגן הוא לא ראש רשות.

דוד אזולאי: הוא חבר במועצה.

<גלעד קרן: מה שהצעתם מתייחס כעת רק למועמד לראש הרשות המקומית.

<גלעד קרן: "בחירת ראש הרשות וסגניו וכהונתם" זה שם החוק.

<גלעד קרן: הסגן לא מציע מועמדות מראש לתפקיד הסגן.

מירי רגב: נכון, הוא ממונה.

מירי רגב: הסגן ממונה על-ידי ראש העירייה בהתאם למפלגה הגדולה וכדומה.

מירי רגב: אז בעצם זה ראשי עיריות וראשי מועצות.

דוד אזולאי: מי שבוחר את הסגן זה המועצה.

מנחם אליעזר מוזס: נימקתי את הצעת החוק.

מנחם אליעזר מוזס: אני חושב שזה דבר פשוט יותר.

מנחם אליעזר מוזס: זה כל-כך פשוט שאני לא יודע על מה צריך לדון.

מירי רגב: באופן עקרוני אני מסכימה אתך אבל אני לא יודעת מדוע משום מה משרד הפנים חושב אחרת קצת.

מירי רגב: תיכף נשמע את עמדתם.

מירי רגב: חבר הכנסת אזולאי ביקש לדבר ולאחר מכן חבר הכנסת יעקב אשר.

דוד אזולאי: בזמנו עשינו כאן תיקון לגבי ראש הרשות, והטענה היתה שלפעמים יש התמודדות ברשות מקומית מסוימת ושם לא תמיד יש מועמדים, ופתאום מביאים איזה מועמד רציני שיכול להציל את העיר.

דוד אזולאי: אז אמרנו שאפשר לקצר את התקופה של שהות למועמד לראש העירייה.

דוד אזולאי: בעצם ההצעה עכשיו אומרת שאם הוא לא גר לפחות חצי שנה באותה רשות מקומית הוא לא יכול לכהן כראש רשות.

דוד אזולאי: אני חושב שבעניין הזה אנחנו טועים וצריך לשקול את זה.

דוד אזולאי: 6 חודשים זה בוודאי המון זמן.

דוד אזולאי: אני מציע לקצר את התקופה ל-3 חודשים ולא יותר, שזה גם זמן רב.

דוד אזולאי: לפעמים פתאום צץ מועמד שיכול להציל את העיר והוא רוצה להתמודד על ראשות העיר.

דוד אזולאי: צריך לאפשר לו את זה.

דוד אזולאי: חצי שנה זה המון זמן.

מנחם אליעזר מוזס: לפעמים גם צץ מישהו לא יוצלח.

יעקב אשר: זה גם קורה בכנסת, אגב.

יעקב אשר: אין מה לעשות.

דוד אזולאי: בשביל זה הולכים לבחירות.

יעקב אשר: תודה רבה.

יעקב אשר: לצערי הרב אני חולק על חברי הרב מוזס.

יעקב אשר: אסביר את עצמי מבחינה מקצועית.

יעקב אשר: הרב מוזס דיבר דווקא על החלק המקצועי, שזה עלול לגרום למצב שהבחירות יהיו יותר פוליטיות ושתהיה "הצנחה" של מועמדים פוליטיים כאלה ואחרים.

יעקב אשר: אבל יש גם מקרים הפוכים בדיוק.

יעקב אשר: יש ערים שבהן דווקא המועמדים שמתמודדים מתוך היישוב הם יותר החלק הפוליטי, ולפעמים קורה שיש אנשים עם ניסיון רב בתחום מוניציפלי – נגיד, יושבת-ראש ועדת הפנים של הכנסת תחליט יום אחד ללכת לקריירה מוניציפלית.

מירי רגב: רק בבני-ברק...

יעקב אשר: כדוגמה, אולי בבית-שמש, תחזרי בתשובה וזה יהיה בבית-שמש...

יעקב אשר: ואז עם כל הרקורד והניסיון האדיר שצברת כאן, בעיר מסוימת שבה התנועה שלך תחליט שהיא רוצה "לכבוש" את העיר ולקדם את העיר ולהביא אותה למקומות טובים, הצעת החוק הזאת פשוט עוצרת את התהליך הזה.

יעקב אשר: חצי שנה זה המון זמן לדעתי.

מירי רגב: מה אתה מציע?

יעקב אשר: אני בודק גם את ההיגיון.

יעקב אשר: גם המדינה עצמה, הרי היום המדינה ממנה ראשי מועצות ממונות או ראשי ועדות קרואות שאינם דווקא גרים במקום, וזה לאו דווקא חשוב, כאשר הוא איש מקצוע, אדם שמתאים לתפקיד הזה, ולא רק שהוא חביב הציבור שגר שם.

יעקב אשר: צריך למצוא את האיזון הנכון.

יעקב אשר: הרב מוזס צודק מבחינה רעיונית.

מירי רגב: מה אתה מציע?

יעקב אשר: אני מציע או להשאיר את המצב כמו היום, או אולי, בגלל ההערה של הרב מוזס, להאריך את זה בחודש נוסף, במקום מיום שליפת הפנקסים זה יהיה שבועיים או שלושה לפני שליפת הפנקסים.

מירי רגב: היום זה יום הגשת הרשימות.

יעקב אשר: היום זה בערך חודש לפני הבחירות, 37 ימים לפני הבחירות.

יעקב אשר: אז אני מציע שבועיים או 3 שבועות קודם לכן, 3 שבועות לפני הגשת הרשימות.

יעקב אשר: ביחד זה מצטבר למשהו כמו חודשיים.

מירי רגב: אתה אומר חודשיים.

מירי רגב: חבר הכנסת אזולאי סבור גם הוא ש-6 חודשים זה זמן ארוך מדי.

יעקב אשר: אבל אל תכתבו חודשיים.

מירי רגב: הבנתי.

מירי רגב: חודש ועוד חודש.

מירי רגב: בסך הכול חודשיים.

יעקב אשר: היום זה לא חודש, זה 37 ימים.

יעקב אשר: לכן אמרתי: עוד 3 שבועות ואז ביחד זה יהיה חודשיים.

דוד אזולאי: אני מדבר על 3 חודשים כולל תקופת הגשת הרשימות.

מירי רגב: הוא מדבר על הכול.

מירי רגב: חבר הכנסת אזולאי מדבר כולל תקופת הגשת הרשימות – 3 חודשים הוא צריך לגור בעיר עצמה, וחבר הכנסת אשר מדבר על תקופה כוללת של חודשיים.

מירי רגב: נציגי השלטון המקומי נמצאים כאן?

מירי רגב: מה עמדת השלטון המקומי?

<עירית ורונין: אנחנו תומכים בהצעה.

<עירית ורונין: אנחנו חושבים שההצעה באמת נכונה וראויה.

<עירית ורונין: אני לא מכירה ראשי רשויות מקומיות שלא מתגוררים במקום בו הם נבחרו.

מירי רגב: אכיר לך כמה כאלה.

<עירית ורונין: אז אני לא יכולה לדבר בגנותם.

<עירית ורונין: אבל אני בהחלט יכולה להגיד לגברתי שראשי רשויות מקומיות שמתגוררים במקום וזה הבית שלהם הם ראשי רשויות הרבה יותר מעורבים, הרבה יותר פעילים, שמכירים את הצרכים, מכירים את הדרישות של העיר, את הקשיים של העיר.

<עירית ורונין: אותם ראשי רשויות גם פעילים היום בוועדות הכנסת, בוועדות של מרכז השלטון המקומי.

<עירית ורונין: יושב-ראש מרכז השלטון המקומי, חיים ביבס, יזם למשל כמה יוזמות שנועדו לתגבר ולסייע לרשויות מקומיות חלשות ולמגזר הערבי.

<עירית ורונין: אנחנו עורכים סיורים במגזרים שונים, למשל, ומסייעים לאותן רשויות מקומיות.

מירי רגב: כלומר, אתם מוכנים לקבל את ה-6 חודשים.

<עירית ורונין: כן, בהחלט.

מירי רגב: תודה.

מירי רגב: משרד הפנים בבקשה.

<יוסף ברון: אנחנו מצדדים בהצעת החוק, בכפוף לכך שהמשך הליכי החקיקה יהיו בתיאום עם משרד הפנים.

מירי רגב: משרד הפנים בעד הצעת החוק?

<רון אלמוג: אני מהלשכה המשפטית במשרד הפנים.

<רון אלמוג: עקרונית, ועדת השרים לענייני חקיקה החליטה לתמוך בהצעה.

<רון אלמוג: כפי שיוסי ברון אמר, בכפוף להסכמת משרד הפנים, כאשר ההערה העיקרית שלנו היתה שהבדיקה של מקום מגורים בפועל בעייתית ליישום ולכן ביקשנו שהבדיקה תיעשה לפי הרישום במרשם האוכלוסין באותו מועד שחבר הכנסת הציע, חצי שנה לפני הגשת הרשימות, אבל בדיקה לפי מבחן קבוע שאפשר ליישם.

מירי רגב: ואם הוא נרשם חצי שנה מראש במרשם האוכלוסין אבל הוא גר במקום אחר עדיין?

<רון אלמוג: לנו יש קושי לבדוק איפה באמת האדם גר.

<רון אלמוג: מגורים של אדם הם לא רק פיזית איפה הוא ישן בלילה.

דוד אזולאי: השיקול נכון.

דוד אזולאי: האינדיקציה היא מרשם האוכלוסין.

דוד אזולאי: אין לך אינדיקציה אחרת.

דוד אזולאי: אי אפשר לשכור מישהו מהבולשת כדי לבדוק.

<גלעד קרן: אסביר לחברי הוועדה.

<גלעד קרן: היום החוק קובע, לגבי הדרישה של יום הגשת רשימת המועמדים, שמקום מגוריו הקבוע הוא באותו יישוב, באותה רשות מקומית.

<גלעד קרן: על-פי פסיקות של בית-המשפט העליון המבחן הזה כולל הרבה מעבר לרישום במרשם האוכלוסין – בדיקה אובייקטיבית/ סובייקטיבית איפה באמת מרכז חייו של אותו אדם.

ישראל אייכלר: על-פי החוק יצטרכו לשכור חוקרים כדי לחקור איפה כל אחד גר, ואם הוא גר באמת או רק העביר את כתובתו.

<גלעד קרן: זה המצב גם היום.

<יוסף ברון: הבעיה היא האכיפה.

<גלעד קרן: השאלה היא מה הרצון שלכם כוועדה, האם מספיק הרישום במרשם האוכלוסין, שלא דורש שום מסמך.

<גלעד קרן: היום לפי חוק מרשם האוכלוסין מספיק שאדם מגיע למשרד הפנים ואומר שהוא רוצה להירשם ברשות מסוימת, על-פי החוק רושמים אותו, אלא אם כן יש חשד למשהו מסוים.

<גלעד קרן: הגישה של משרד הפנים הרבה יותר מקלה מבחינת המועמד.

<גלעד קרן: היא לא דורשת ממנו באמת לגור באותו מקום אלא רק לרשום את עצמו באותה רשות מקומית.

מירי רגב: חבר הכנסת מוזס, הגעת לתיאום?

מירי רגב: האם הגעת להסכמה בעניין הזה עם משרד הפנים?

מנחם אליעזר מוזס: באתי לכדי הסכמה עם שר הפנים על 6 חודשים, בהחלט.

מירי רגב: אנחנו שואלים מה המבחן.

מנחם אליעזר מוזס: המבחן הוא רישום האוכלוסין פסיקת בית-המשפט העליון.

מירי רגב: אי אפשר גם וגם.

מירי רגב: זה או מרשם האוכלוסין או לפי פסיקת בית-המשפט העליון.

מנחם אליעזר מוזס: מה אומרת פסיקת בית-המשפט העליון?

מירי רגב: פסיקת בית-המשפט העליון אומרת שתהיה הוכחה שמרכז חייו באותה עיר במשך 6 חודשים, מה שנראה לי מאוד הגיוני.

מנחם אליעזר מוזס: זה ברוח הצעת החוק.

מירי רגב: למה לא סיכמת את זה עם השר?

מירי רגב: סיכמת עם השר שזה יהיה רשום במרשם האוכלוסין?

ישראל אייכלר: הרב מוזס גר בירושלים אך מרכז חייו אצל הרבי בבני-ברק.

ישראל אייכלר: איך נדע איפה הוא יכול להיות ראש עירייה?

משה גפני: מכיוון שהרב אייכלר דיבר על הרב מוזס, אני רוצה להביא רק נקודת ראות שונה.

משה גפני: ייתכן מקרה שבאותו יישוב לא היה מישהו מתאים להתמודד לראשות העיר ורצו להביא מישהו מבחוץ שינהל את העיר כפי שצריך, עיר שנמצאת במצב שמחייב להביא מישהו מבחוץ.

משה גפני: הגיעו למסקנה שהולכים לבחירות, מדברים על שנה לפני הבחירות – ולא הצליחו, וראו את זה, גם בסקרים וגם בכול, הציבור לא נתן אמון במועמדים.

משה גפני: ואז הביאו מישהו מבחוץ שינהל את העיר כפי שצריך.

משה גפני: הוא איש משכמו ומעלה, או שהוא היה קצין בצבא או שהוא היה חבר כנסת או שהוא היה לא-יודע-מה, אדם שיכול לנהל את העיר.

משה גפני: עכשיו נגביל את זה בכל-כך הרבה זמן?

משה גפני: נדמה לי ששר הפנים אמר שצריך להגיע לאיזו פשרה.

מירי רגב: הוא לא אמר.

מירי רגב: שר הפנים אמר שהוא מקבל את הצעת החוק של חבר הכנסת מוזס.

מירי רגב: הדבר היחיד שאנחנו לא מקבלים, את הקריטריון.

מירי רגב: הקריטריון של 6 חודשים צריך להיות לפי מרשם האוכלוסין ולא לפי הוכחה של מרכז חיים.

מירי רגב: כי מה זה אומר?

מירי רגב: עכשיו משרד הפנים צריך שתהיה לו יחידה חוקרת שתבדוק את כל המתמודדים להיות ראשי עיריות, איפה הם גרים במשך 6 חודשים.

מירי רגב: המתמודד יגיד לו כך ויגיד לו כך.

מירי רגב: בשביל מועמד אחד צריך 20,000 בתי-דין לעניין הזה.

מירי רגב: אומר שר הפנים, העיקרון שמועמד לראשות עיר יגור בעיר עצמה הוא נכון, אבל אני לא יכול להקים עכשיו משטרת בדיקה.

מירי רגב: מבחינתי הדבר הקובע על-פי חקיקה הוא מרשם האוכלוסין.

מירי רגב: אני צודקת, או לא?

<ליאור שחר: הוא מצהיר על כך שהוא גר שם.

מנחם אליעזר מוזס: אני רוצה לשאול.

מנחם אליעזר מוזס: אני גר בירושלים ומרכז חיי זה מירון, למשל.

מירי רגב: אבל אתה על-פי הדין גר בירושלים.

משה גפני: אם היית יכול להדיח את יושב-ראש הוועד של מירון אתה יכול להישאר לגור בירושלים...

מירי רגב: אתם פחדנים, אתה שולח אותי לריב אתו.

מירי רגב: ..

<יוסף ברון: אם לאדם יש 2-3 בתי מגורים אז היכן מרכז חייו?

<גלעד קרן: מה אתם עושים היום?

<יוסף ברון: הילדים שלו כבר בוגרים וכולי.

<יוסף ברון: זה מסבך.

מירי רגב: הבנתי שמשרד הפנים מקבל את הצעת החוק, בתנאי שזה יהיה בכפוף לרישום במרשם האוכלוסין חצי שנה מראש.

מירי רגב: משרד המשפטים, בבקשה.

<עמי ברקוביץ: משרד המשפטים עמדתו נקבעה בהתאם להחלטת ועדת השרים לענייני חקיקה, שאומרת שהמשך הליך החקיקה ייעשה בהסכמת משרד הפנים.

<עמי ברקוביץ: לכן אנחנו מצטרפים לתמיכה בהצעת החוק.

מירי רגב: מה אתה אומר לגבי החלטת בג"ץ, שצריך להוכיח את מרכז החיים בעיר?

<עמי ברקוביץ: החלטת בג"ץ מתייחסת להבנתי למצב הקיים היום וזה לא ישתנה.

<עמי ברקוביץ: כלומר, הוא אמור להיות תושב קבע ברשות המקומית.

יעקב אשר: בכל תקופת הקדנציה.

יעקב אשר: זה לא נוגע לבחירה.

<עמי ברקוביץ: כתנאי להגשת המועמדות, בזמן הגשת הרשימות.

<קריאה: וגם לאורך כל הקדנציה.

מירי רגב: הרב מוזס, אני יכולה להביא את זה להצבעה?

מירי רגב: אתה מתואם עם משרד הפנים?

מנחם אליעזר מוזס: אני מתואם.

מירי רגב: מי מצביע פה?

דוד אזולאי: אני מבקש להעמיד את ההצעה שלי להצבעה גם כן, שהתקופה תהיה של 3 חודשים.

מירי רגב: חבר הכנסת מוזס מציע 6 חודשים לפני הגשת רשימת המועמדים ורישום במרשם האוכלוסין.

מירי רגב: חבר הכנסת אזולאי, לא תצביע בעד?

דוד אזולאי: השאלה מה את מבקשת.

דוד אזולאי: הצעתי 90 ימים.

מירי רגב: אם נצביע על ההצעה שלך ונפיל אותה, אתה תקבל את ההצעה של חבר הכנסת מוזס או תצביע נגד?

דוד אזולאי: יש לי ברירה?

<גלעד קרן: זה קריאה ראשונה.

<גלעד קרן: אתה יכול בהמשך לשכנע.

מירי רגב: אם לא, אביא לכאן עוד מישהו שיצביע בעד.

דוד אזולאי: אני חושב שהנושא הזה מספיק חשוב ואני מציע, אולי נדחה את ההצבעה לשבוע הבא.

מירי רגב: אבל זאת הקריאה הראשונה.

מירי רגב: אפשר בין הקריאה הראשונה לקריאה השנייה והשלישית לשנות.

מירי רגב: למה לדחות?

מירי רגב: עזוב.

מירי רגב: לא אעכב את ההצבעה, אין לנו זמן.

מירי רגב: זה חודשיים וחצי תיאום ויש לנו המון דברים לעשות במושב.

דוד אזולאי: אתן לך דוגמה.

דוד אזולאי: מדברים כאן על קביעוּת ולבדוק שאכן מרכז חייו של המועמד בעיר בה הוא מתמודד.

מירי רגב: לא.

מירי רגב: זה בדיוק ההערה.

דוד אזולאי: מדברים שהוא יהיה רשום במרשם האוכלוסין.

דוד אזולאי: אם האדם הזה נתן תצהיר שהוא אכן גר במקום הזה והוא עשה במרשם האוכלוסין שינוי כתובת והוא לא גר שם, אפשר להעמיד אותו לדין או אי אפשר להעמיד אותו לדין?

דוד אזולאי: זאת השאלה שלי.

<יוסף ברון: אם מישהו יגיש עתירה נגדו על רישום כוזב- - -

<גלעד קרן: אבל אם התנאי שאתם קובעים הוא שמספיק הרישום ולא התנאי של מקום מגורים קבוע- - -

<עמי ברקוביץ: אבל זה יהיה תנאי מצטבר.

<גלעד קרן: אתה מדבר על חודש לפני מועד הבחירות, אבל אם 6 חודשים לפני זה הוא היה רשום אבל לא גר שם, זה לא מרכז חייו, מה שנקרא, אז מספיק הרישום במרשם האוכלוסין.

<עמי ברקוביץ: כחילופין ל-6 חודשים אחורה.

מירי רגב: אני באופן עקרוני חושבת שנכון, דרך אגב, ש-6 חודשים הוא יחיה שם ויגור שם, כך אני חושבת.

מירי רגב: עם כל הכבוד לאיזה מישהו שיבוא להציל את העיר בני-ברק במקומך יעקב אשר, למרות שאתה גר שם.

מירי רגב: אם הוא כל-כך רוצה להציל את העיר וכל-כך יש לו את ההיבט של העשייה החברתית והלאומית והקהילתית, שיבוא ויגור שם חצי שנה.

מירי רגב: הוא בא ואפילו לא יודע איפה בית-הספר הרלוונטי ואיפה גני הילדים והמקוות, שלא נדע, וכל מיני דברים אחרים?

מירי רגב: לא.

מירי רגב: שיגור בעיר.

מירי רגב: זאת עמדתי.

מירי רגב: אבל משום שזאת הצעת חוק פרטית והמציע בא בדברים עם משרד הפנים ואישר את זה אז אני לא אלך נגדו.

מירי רגב: אני מבינה שהסיכום הוא כדלקמן: 6 חודשים מראש הוא יהיה רשום במרשם האוכלוסין, וחודש לפני הבחירות הוא צריך לגור שם.

<עמי ברקוביץ: זה המצב המשפטי היום.

מירי רגב: זה לא מבטל את המצב המשפטי הקיים היום.

מירי רגב: זה ברור, חבר הכנסת מוזס?

מנחם אליעזר מוזס: ברור, ברור.

מירי רגב: אני רוצה להביא את זה להצבעה.

מירי רגב: חבר הכנסת אייכלר, אתה אתי או נגדי?

מירי רגב: אתה נגד מוזס או בעד מוזס?

מירי רגב: כדי שאדע כמה אנחנו.

ישראל אייכלר: אני רוצה לומר לפרוטוקול ולומר לכם, אני אף פעם לא יכול להיות נגד הרב מוזס בגלל הערכתי אליו, אבל הייתי ממליץ- - -

מנחם אליעזר מוזס: גם בגלל השותפות במירון, אל תשכח.

מנחם אליעזר מוזס: אבא שלו ניהל במשך חמישים שנים את מירון.

ישראל אייכלר: הייתי ממליץ, גם לרב מוזס וגם לחברים, להסתפק ב-90 ימים.

ישראל אייכלר: יש הרבה חוקי בחירות שקובעים 90 ימים.

ישראל אייכלר: אני מציע להשוות את זה לשאר החוקים.

ישראל אייכלר: אבל אם הרב מוזס עומד על הצעתו, אתן לו את זכות ההצבעה שלי, שהוא יצביע.

מנחם אליעזר מוזס: לא שמעתי את הנקודה האחרונה.

מנחם אליעזר מוזס: מה ההסבר האחרון שלהם?

מירי רגב: עוד פעם אני מסבירה את הדברים כפי שהבנו אותם, וגם בין הקריאה הראשונה לקריאה השנייה והשלישית אפשר לשנות.

מירי רגב: קודם כול, נצביע עכשיו לקראת הקריאה הראשונה אבל זה לא אומר שאנחנו לא יכולים להביא דברים לדיון בין הקריאה הראשונה לקריאה השנייה והשלישית.

מירי רגב: זאת אומרת, תבואו בדברים עם מוזס.

מירי רגב: אם מוזס ישתכנע, ילך למשרד הפנים, ישכנע את משרד הפנים ותביאו תיקון ואז לאחר הקריאה הראשונה נשנה את זה.

מירי רגב: זה בסדר?

מירי רגב: כדי שחבר הכנסת מוזס יבין על מה אנחנו מצביעים, מה ההצעה?

מירי רגב: כרגע על-פי הדין כאשר אני רוצה להתמודד לראשות עיר עלי לגור באותו מקום חודש לפני הבחירות, 35 ימים לפני, ביום הגשת המועמדות.

מירי רגב: על-פי הצעת החוק של חבר הכנסת מוזס עלי להיות רשומה במרשם האוכלוסין באותו יישוב חצי שנה לפני הגשת הרשימות, אך לגור שם "תכלס" חודש לפני הבחירות.

ישראל אייכלר: אי אפשר להיות רשום בלי לגור שם.

מירי רגב: זה חד-משמעית מה שהם אומרים.

משה גפני: נציג משרד המשפטים אומר, כך הבנתי, כפי שתיארת, היום החוק קובע את פרק הזמן של 35 ימים לפני הבחירות.

משה גפני: לפי ההצעה של הרב מוזס מדובר על 6 חודשים קודם לכן, כלומר מאריכים את משך הזמן כמעט ב-5 חודשים עד הגשת הרשימות.

מירי רגב: רק את הרישום.

<גלעד קרן: מאריכים ב-6 חודשים.

מירי רגב: רק הצהרתית.

<גלעד קרן: השינוי הוא 6 חודשים לפני הגשת הרשימות.

משה גפני: לפי המצב היום מי שרוצה להתמודד לראשות עיר צריך להתגורר במקום 35 ימים לפני הבחירות.

משה גפני: מציע הרב מוזס לא 35 ימים אלא 6 חודשים.

<גלעד קרן: לא, הוא מציע עוד 6 חודשים.

<גלעד קרן: 6 חודשים לפני 35 הימים.

<גלעד קרן: כך כתוב: "ששת החודשים שקדמו ליום הגשת רשימת המועמדים".

<גלעד קרן: זה כמעט 7 חודשים.

מירי רגב: אסביר את זה מהתחלה.

מירי רגב: 6 חודשים לפני החודש שהוא צריך לגור ביישוב.

משה גפני: "בסופו יבוא 'ובלבד שמקום מגוריו הקבוע שישה חודשים לפני יום הגשת רשימת המועמדים למועצה'.

משה גפני: "

ישראל אייכלר: אז זה 7 חודשים.

יעקב אשר: היום זה 35 ימים לפני הגשת הרשימות.

<גלעד קרן: לא, היום זה יום הגשת הרשימות, 35 ימים לפני הבחירות.

מירי רגב: הוא אשר אמרתי.

מירי רגב: כל הדבר הזה, כולל הכול, הוא 7 חודשים.

מירי רגב: עזוב את ה-37 ימים או 35 ימים.

מירי רגב: חודש ימים צריך לגור בעיר.

משה גפני: היום לפי החוק הקיים צריך 35 ימים לפני הבחירות.

מירי רגב: זה נשאר.

מירי רגב: בנוסף לזה, עוד לפני כן, 6 חודשים לפני כן עליו להירשם.

משה גפני: לפי ההצעה מאריכים את זה בעוד 6 חודשים לפני הגשת הרשימות.

מירי רגב: רק בהרשמה, לא לגור "תכלס".

מירי רגב: רק להירשם במרשם האוכלוסין.

ישראל אייכלר: אי אפשר.

ישראל אייכלר: אני יכול להירשם בעיר מסוימת כאשר אני גר בחיפה?

ישראל אייכלר: לא ירשמו אותי.

משה גפני: אומר נציג משרד המשפטים, ותקן אותי אם אני טועה, שזה גם וגם.

ישראל אייכלר: בבית-שמש היו דיונים והפקידוֹת אסרו על אנשים להירשם.

ישראל אייכלר: בלי חוזה שכירות אני לא יכול להירשם בכלל.

<מירי כהן: גם וגם זה רק מקום מגורים.

משה גפני: אם מישהו יעביר את הכתובת שלו במרשם האוכלוסין חצי שנה קודם ומישהו אחר יגיש עתירה לבג"ץ, מה יקרה?

משה גפני: מרכז חייו לא בעיר.

משה גפני: אז מה יקרה?

<קריאה: אז יתחילו לבדוק היכן מרכז חייו, אבל באופן רגיל ותדיר לא בודקים.

דוד צור: למה ההבחנה הזאת?

מירי רגב: נניח שהוא גר בבני-ברק והוא מצהיר שהוא גר בראש העין אצל אחותו מרסדס, זאת הכתובת שלו.

משה גפני: אבל מרכז חייו בתל-אביב.

מירי רגב: מרכז חייו לא מעניין.

משה גפני: זאת השאלה.

<עמי ברקוביץ: - - -

מירי רגב: רק החודש האחרון לפני הבחירות מעניין.

מירי רגב: עוד פעם אני חוזרת.

משה גפני: בראש העין יש מתמודד נגדו.

משה גפני: ההוא הפך להיות מועמד אטרקטיבי בגלל שרוצים אותו.

משה גפני: ההוא מתמודד נגדו, אותו פלוני-אלמוני.

משה גפני: הוא יודע שהוא רק העביר כתובת אבל מרכז חייו עדיין בתל-אביב, הילדים שלו לומדים שם בבית-הספר.

ישראל אייכלר: הוא יגיש תלונה במשטרה, בטח.

משה גפני: הוא יגיש עתירה לבג"ץ ויאמר: המועמד לא גר ביישוב.

משה גפני: מה יקרה אז?

מירי רגב: אגיד לך מה יקרה.

מירי רגב: על-פי החוק החדש שנאשר, אם חודש לפני הבחירות הוא גר במקום ו-6 חודשים לפני כן הוא גר בתל-אביב, העתירה לבג"ץ תיפול.

ישראל אייכלר: הבג"ץ יגיד שהוא רימה ותפסול אותו מלהיות ראש עירייה.

מירי רגב: לא.

מירי רגב: העתירה לבג"ץ תיפול.

ישראל אייכלר: אתה לא זוכר מה היה בבית-שמש?

ישראל אייכלר: היתה טענה שאנשים נרשמים, אז הפקידוֹת לא נתנו להירשם.

מירי רגב: מה הבג"ץ יגיד, נציג משרד המשפטים?

<עמי ברקוביץ: בזמן הגשת הרשימות אותו אדם יצטרך להיות תושב העיר.

מירי רגב: זה ברור, עזוב את החודש.

מירי רגב: הוא גר שם חודש.

מירי רגב: מה לגבי 6 החודשים שקדמו להגשת הרשימות?

<עמי ברקוביץ: צריך להיות שהוא תושב המקום, ובין היתר יבחנו גם מה שהיה קודם.

משה גפני: אבל חצי שנה קודם הוא לא גר ביישוב, הוא רק העביר כתובת.

משה גפני: מה יקרה אז?

ישראל אייכלר: ובג"ץ יידע על כך.

<עמי ברקוביץ: אני מבין שזה יעמוד בהוראות החוק.

משה גפני: איך זה יעמוד?

משה גפני: אמרת: גם וגם.

<עמי ברקוביץ: נכון.

<עמי ברקוביץ: חצי שנה – הוא נרשם, ולאחר מכן בנקודת הזמן של הגשת הרשימות בוחנים אם האדם הזה תושב על-פי פרמטרים שונים שנקבעו בפסיקה.

משה גפני: אבל אם מישהו יגיש עתירה לבג"ץ אחרי חודש-חודשיים?

<עמי ברקוביץ: הבג"ץ יצטרך להחליט האם התקיימה באותו אדם הדרישה.

משה גפני: אם הצעת החוק תעבור כלשונה מה יקרה?

<עמי ברקוביץ: נשאר המבחן שבג"ץ יצטרך- - -

משה גפני: הוא לא עבר לגור שם.

משה גפני: הוא ניגש למשרד הפנים והעביר כתובת והוא אמר: עדיין מרכז חיי בתל-אביב.

<עמי ברקוביץ: השאלה מתי מרכז חייו יעבור לרשות המקומית החדשה.

משה גפני: אני שואל אותך.

<עמי ברקוביץ: זה שאלה עובדתית, זה תלוי בעובדות.

מירי רגב: חודש לפני הבחירות.

<עמי ברקוביץ: לכל הפחות חודש לפני הבחירות.

דוד אזולאי: הרישום במרשם האוכלוסין מחייב אותו למגורים במקום או זה לצורך הגשת המועמדות בלבד?

<רון אלמוג: לפי החוק חייבים למסור הודעות אמת לפקיד המרשם.

ישראל אייכלר: בדיוק, זה עבירה על החוק.

<רון אלמוג: לפקיד המרשם יש מנדט מסוים לבדוק.

<רון אלמוג: עושים את זה לפעמים.

דוד אזולאי: אשאל אתכם שאלה.

דוד אזולאי: רשות מקומית שפטורה ממס, אדם שעשה אליה העברת כתובת זכאי לאותו פטור או לא זכאי?

<גלעד קרן: זה עבירה פלילית.

<רון אלמוג: אם הוא שיקר- - -

דוד אזולאי: הוא לא גר שם אבל הוא נהנה מהטבה במס.

<קריאה: זה עבירה על החוק.

דוד אזולאי: אז אותו דבר פה.

<גלעד קרן: חבר הכנסת אזולאי צודק.

<גלעד קרן: רציתי להבהיר שבאופן עקרוני כאשר אדם מגיע לשנות פרט במרשם האוכלוסין הוא חייב לדווח דיווח אמת.

<גלעד קרן: זאת אומרת, אם הוא לא גר בכלל באותה רשות מקומית והוא נרשם רק בשביל לקבל איזו הטבה מסוימת, כמו הטבת מס או הטבה אחרת, למשל בדיני הבחירות, כמובן זאת עבירה פלילית, בלי קשר להצעת החוק שלפנינו.

משה גפני: לפי דעתי משרד הפנים גם לא יעביר כתובת בלי חוזה שכירות.

מירי רגב: זה אומר שבאופן עקרוני, אם האדם שיקר או לא שיקר זה כמו אם הוא גנב, אם תפסו אותו גונב או לא תפסו אותו גונב.

מירי רגב: על-פי החוק אם הוא נרשם במינהל האוכלוסין 6 חודשים לפני הגשת רשימות המועמדים הוא מבחינתנו גר שם.

מירי רגב: הצעת החוק הזאת אומרת דבר פשוט מאוד: מרגע זה אנחנו רוצים שמי שמתמודד להיות ראש עירייה או ראש מועצה בעיר מסוימת יהיה מעורה בחיי העיר או המועצה המקומית 6 חודשים לפני הגשת רשימות המועמדים.

יעקב אשר: גם אם זה באמצע שנה והילדים שלו לומדים בבית-ספר והכול, ואז הוא משנה את מרכז חייו ומעביר אותו לשם?

יעקב אשר: נהדר.

מירי רגב: כן, כך קובעת הצעת החוק.

מירי רגב: אתה עומד מאחוריה?

מנחם אליעזר מוזס: איזו שאלה.

מירי רגב: אני גם, דרך אגב.

מירי רגב: מרכז השלטון המקומי גם.

מירי רגב: משרד הפנים גם.

מירי רגב: משרד המשפטים גם.

משה גפני: למה לא ללכת על פשרה?

ישראל אייכלר: הייתי מציע 90 ימים, אבל הרב מוזס לא מסכים.

משה גפני: 3 חודשים.

מירי רגב: משום שאני ביניכם לא יכולה להיכנס- -

יעקב אשר: תפסיקי להגיד "לא יכולה".

יעקב אשר: את כבר עמוק בפנים...

מירי רגב: - -אז אני מציעה שנעשה את הדבר הבא.

מירי רגב: נצביע על הצעת החוק הזאת כלשונה.

מירי רגב: בין הקריאה הראשונה לקריאה השנייה והשלישית אם תבואו עם הצעה לקצר את זה ל-3 חודשים נלך על 3 חודשים.

דוד אזולאי: בהמשך לדבריך, גברתי היושבת-ראש, אני מציע להעמיד את ההצעה שלי להצבעה וזה יאפשר לנו המשך דיון בשלבים הבאים.

מירי רגב: זה לא יאפשר לנו המשך דיון.

מירי רגב: בכל מקרה נוכל לדון על ההצעה שלך.

מירי רגב: אני לא יכולה לאשר גם את הצעת החוק וגם את הצעתך.

מירי רגב: הצעת החוק עולה למליאה.

יעקב אשר: זה לא ייחשב נושא חדש?

<גלעד קרן: לא.

<גלעד קרן: הזמנים הם הנושא העיקרי של החוק ולכן זה לא ייחשב נושא חדש.

יעקב אשר: אז לא צריך להעלות את הצעתו של חבר הכנסת אזולאי להצבעה כעת.

מירי רגב: מקובל?

מירי רגב: משרד הפנים, משרד המשפטים.

יעקב אשר: הרב מוזס אומר שנשב ונגיע לפשרה.

מנחם אליעזר מוזס: עכשיו אני מבקש להצביע על הצעת החוק כלשונה.

משה גפני: יש לי בקשה.

משה גפני: כדי שזה לא יהיה נושא חדש, גם אם יבוא הרב מוזס ואנחנו נתייעץ בינינו והוא יגיד שצריך ללכת לפשרה, בגלל שבאמת יש פה קפיצה שלא לקחתי אותה בכלל בחשבון, שבעצם אנחנו קופצים מ-35 ימים ליותר מ-7 חודשים, זה תמונת המצב.

משה גפני: החוק לא קובע 6 חודשים אלא הרבה יותר.

משה גפני: אם נגיע למסקנה ביחד, לאחר התייעצות בינינו, שצריך לקצר את המועד באיזה אופן- - -

מירי רגב: זה לא יהיה נושא חדש.

משה גפני: אני מבקש שכפי שנוהגים בוועדות באופן קבוע, כדי שלא ייטען שזה נושא חדש, שיהיה כתוב בדברי ההסבר שהיה דיון על הנושא הזה לקראת הקריאה הראשונה והוועדה הכריעה כפי שהכריעה עכשיו.

<גלעד קרן: זה היה נהוג בעבר אבל כעת לא.

<גלעד קרן: אני כבר אומר שמבחינה משפטית לפחות, זאת החלטה פוליטית בכל מקרה- - -

משה גפני: אבל אז מבחינה ציבורית אם יקום מישהו ויטען לנושא חדש- - -

מירי רגב: הוא לא יכול לטעון שעולה נושא חדש.

מירי רגב: יש פרוטוקול.

משה גפני: אני מבקש שזה יהיה כתוב בדברי ההסבר.

מירי רגב: אין פה נושא חדש.

מירי רגב: אני מבטיחה לכם, בין הקריאה הראשונה לקריאה השנייה והשלישית נדון בלוח הזמנים.

משה גפני: אני לא מקבל את ההבטחה שלך.

מירי רגב: מה זה "לא מקבל"?

משה גפני: בגלל שיש בעיות בקואליציה.

משה גפני: אם תלכי להיות שרה יהיה יושב-ראש ועדת פנים והגנת סביבה אחר.

מירי רגב: אבל אז אהיה שרת הפנים.

מירי רגב: ..

דוד אזולאי: אני גם מבקש שבדיון הבא יגידו מה המשמעות של הרישום במרשם האוכלוסין.

דוד אזולאי: חשוב לנו מאוד לדעת את זה.

מירי רגב: כן, אני מתכוונת להתייחס לזה בסיכום הדיון.

<עירית ורונין: השאלה אם עניין הרישום הדקלרטיבי לא יציב פניות כלשהן לבג"ץ לבחון את הסוגיה ומשמעותה.

מירי רגב: ברור שזה יציב שאלות.

מירי רגב: אז מה, לא באת מוכנה?

מירי רגב: אל תדברי כעת כי אני אתעצבן עליך פחות ממה שמר ביבס התעצבן עליך.

מירי רגב: בואו נגיד שבאת מוכנה לדיון.

מירי רגב: את השאלות הללו היית צריכה לבחון לפני שבאת לדיון.

<עירית ורונין: לא, לא.

מירי רגב: כן.

דוד צור: הצעת החוק של הרב מוזס קובעת שהאיש יגור ביישוב חצי שנה ולא כל מיני פטנטים של מרכז חייו.

מירי רגב: אני גם רוצה את זה.

משה גפני: למה כל הזמן שאלת על בני-ברק?

מירי רגב: העיר הזאת מרתקת אותי.

משה גפני: אגיד לך מה יכול לקרות בבני-ברק?

משה גפני: יכול לקרות דבר כזה, שיש רוטציה בין הציבור הליטאי לציבור החסידי- - -

מירי רגב: אלך לסיור בבני-ברק באחד הלילות.

משה גפני: תשמעי מה הולך לקרות.

משה גפני: בבחירות הבאות יגידו שזה מגיע לוויז'ניץ, אבל לוויז'ניץ אין מועמד מתאים, אז יגידו שחבר הכנסת מטעם ויז'ניץ יעביר את הכתובת שלו לבני-ברק ויהיה ראש העירייה.

מירי רגב: מי זה יהיה?

משה גפני: מוזס, אבל אז יגידו למוזס: אבל חוקקת חוק נגד עצמך.

מנחם אליעזר מוזס: יעקב אשר היה ראש עיריית בני-ברק מוצלח לכל הדעות, ומה היתה שאיפת חייו?

מנחם אליעזר מוזס: להתקדם לכנסת.

מנחם אליעזר מוזס: אתה רוצה להוריד אותי בדרגה, שאעבור מהכנסת להיות ראש עיריית בני-ברק?

דוד צור: אני חושב שצריך להשאיר את הצעת החוק כלשונה.

דוד צור: יש בה היגיון.

<עירית ורונין: לזה התכוונתי, גברתי.

מנחם אליעזר מוזס: לא להביא איזה ג'וקר מאיזה מקום.

דוד צור: לא כמו שהבאתם בבחירות הקודמות תושב גבעתיים שרצה להיות ראש עיריית ירושלים.

מירי רגב: מה רע בו?

מירי רגב: מה רע בליאון?

מירי רגב: יש לך משהו להגיד נגדו?

דוד צור: נהדר, רק הוא תושב גבעתיים.

מירי רגב: חברים, הסיכום הוא זה, לפני שאנחנו מביאים את הצעת החוק להצבעה.

מירי רגב: אנחנו נצביע על הצעת החוק.

מירי רגב: שני דברים אני מבקשת להביא לאחר הקריאה הראשונה ולפני הקריאה השנייה והשלישית.

מירי רגב: דבר ראשון, האופציה שנפתח את לוחות הזמנים תהיה בתיאום שיעשה חבר הכנסת מוזס עם חברי הכנסת ועם שר הפנים.

מירי רגב: דבר שני, אני מבקשת לקבל תשובה ברורה ממשרד הפנים וממשרד המשפטים, האם זה שמישהו רשום במרשם האוכלוסין ויוגש נגדו בג"ץ ויתברר שהוא לא גר באותו ישוב, האם הרישום מחייב גם מגורים.

מירי רגב: על שתי הסוגיות הללו אני מבקשת תשובה בין הקריאה הראשונה לקריאה השנייה והשלישית.

מירי רגב: זה נרשם בפרוטוקול, וזה גם יסוכם כחלק מהצעת החוק שאנחנו מצביעים עליה כרגע.

מירי רגב: יכולים להצביע על הצעת החוק הזאת: אני, חבר הכנסת דוד אזולאי, חבר הכנסת מוזס במקום חבר הכנסת אייכלר, וחבר הכנסת דוד צור.

<גלעד קרן: שיהיה ברור, אנחנו מצביעים: "על-פי מרשם האוכלוסין".

מירי רגב: מי בעד הצעת החוק וההסתייגויות כפי שאמרתי אותן כרגע?

מירי רגב: מי נגד?

מירי רגב: מי נמנע?

מירי רגב: בעד – 3

מירי רגב: נמנעים – 1

מירי רגב: 3 בעד, אין מתנגדים, נמנע אחד – דוד אזולאי.

מירי רגב: הצעת החוק נתקבלה.

מירי רגב: תודה רבה.

מירי רגב: הישיבה נעולה.